**NOTEIKUMI**

LIEPĀJĀ

|  |  |  |  |  |
| --- | --- | --- | --- | --- |
| 2020.gada 21.maijā | | Nr.1  (prot. Nr.8, 15.§) | Nr.233 | |
| Mazo un vidējo komercsabiedrību  projektu līdzfinansēšanas konkursa  noteikumi 2020.gadam |
|  | Izdots saskaņā ar likuma "Par pašvaldībām" 12.pantu, Komercdarbības atbalsta kontroles likuma 3.panta pirmo daļu | |

**I. Vispārīgie jautājumi**

1. Noteikumi nosaka kārtību, kādā 2020.gadā tiek piešķirts Liepājas pilsētas domes (turpmāk - Dome) līdzfinansējums sīko (mikro), mazo un vidējo komercsabiedrību (turpmāk - MVK) projektiem, kas veicina tūrisma jomas attīstību Liepājas pilsētas pašvaldības (turpmāk arī - pašvaldība) administratīvajā teritorijā.

2. Līdzfinansējumu projektiem piešķir no pašvaldības budžeta šim mērķim paredzētajiem līdzekļiem.

3. Līdzfinansējuma piešķiršanas mērķis ir veicināt tūrisma un viesmīlības jomu Liepājas pilsētā, sniedzot pašvaldības atbalstu projektiem, kas tiks īstenoti pašvaldības administratīvajā teritorijā vai Liepājas pilsētas pašvaldības īpašumos, kas atrodas ārpus pilsētas esošās teritorijas, līdz 2020.gada 31.decembrim (turpmāk - projekta īstenošanas termiņš). Līdzfinansējums tiek piešķirts konkursa kārtībā.

4. Konkursa uzdevums ir noteikt Liepājas pilsētai piemērotākos un atbilstošākos projektus, kas:

4.1 veicinātu primārās tūrisma mērķauditorijas (Latvijas iedzīvotāji) produktu un pakalpojumu izmantošanu pilsētā, palielinot nakšņojošo tūristu uzturēšanās ilgumu Liepājas naktsmītnēs, un veicinātu sekundārās auditorijas (tūristi no Lietuvas) interesi par Liepāju;

4.2. piemēroti īstenošanai, ievērojot visus saistībā ar COVID-19 valstī noteiktos veselības drošības noteikumus;

4.3. papildina tūrisma jomas produktu kvalitāti un daudzveidību;

4.4. veicina inovatīvu un starpnozaru projektu īstenošanu.

**II. Līdzfinansējuma saņemšanai izvirzāmās prasības**

5. Dome piešķir līdzfinansējumu MVK projektiem, kas:

5.1. tiek īstenoti Liepājas pašvaldības administratīvajā teritorijā vai Liepājas pilsētas pašvaldības īpašumos, kas atrodas ārpus Liepājas pilsētas esošās teritorijas;

5.2. tiks īstenoti laikā līdz 2020.gada 31.decembrim;

5.3. piemēroti īstenošanai, ievērojot visus saistībā ar COVID-19 valstī noteiktos veselības drošības noteikumus;

5.4. piedāvā inovatīvu, tūrisma jomas attīstību veicinošu, ideju realizēšanu Liepājā, kas spēj radīt publiskajā telpā rezonansi un ir unikālas Latvijas un starptautiskā mērogā;

5.5. par mērķauditoriju nosaka Latvijas iedzīvotājus, primāri - ģimenes ar bērniem, kā arī pielāgojams produkts sekundārai auditorijai (tūristi no Lietuvas);

5.6. nodrošina profesionālu projekta īstenošanu un kvalitāti, piesaistot tūrisma  jomas profesionāļus;

5.7. nodrošina mārketinga aktivitātes (tai skaitā reklāmas un mārketinga kampaņu organizēšana, tūristu piesaistes pasākumi Liepājas pilsētai) projekta popularizēšanai atbilstoši izvirzītās mērķauditorijas piesaistīšanai;

5.8. nodrošina produktu un pakalpojumu izmantošanu auditorijai arī nedēļas nogalēs (sestdienās, svētdienās) un svētku dienās;

5.9. produkta vai pakalpojuma īstenošanai iesaista divus vai vairāk Liepājas pilsētas viesmīlības, ēdināšanas vai aktīvās atpūtas komersantus;

5.10. veido pievienoto vērtību, lai veicinātu Liepājas ekonomisko attīstību;

5.11. var tikt uzsākti ne vēlāk kā viena mēneša laikā pēc līguma ar pašvaldību noslēgšanas;

5.12. ir vērsti uz Liepājas vērtību (atpūta no ikdienišķā, kompakta pilsēta, vējš, kultūra, kvalitatīva viesmīlība, arhitektūra, kultūrvēsture u.c.) popularizēšanu Liepājas, Latvijas un starptautiskā mērogā atbilstoši Liepājas pilsētas mārketinga komunikācijas plānam 2017.-2021.gadam.

6. Dome līdzfinansējumu nepiešķir:

6.1. valsts vai pašvaldības iestādei vai kapitālsabiedrībai, kurās publiskas personas daļa pamatkapitālā atsevišķi vai kopumā pārsniedz 50%;

6.2. projektiem, kas saistīti ar starpnieciskiem darījumiem, nekustamā īpašuma pirkšanu vai pārdošanu;

6.3. projektiem, kas saistīti ar izglītību, medicīnu un nevalstiskajām organizācijām, kā arī kultūras un sporta pasākumu rīkošanu.

7. Uz līdzfinansējumu nevar pretendēt MVK:

7.1. kam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam uzsākta bankrota procedūra, piemērota sanācija vai mierizlīgums vai tā saimnieciskā darbība ir izbeigta, vai tas atbilst valsts tiesību aktos noteiktajiem kritērijiem, lai tam pēc kreditoru pieprasījuma piemērotu maksātnespējas procedūru;

7.2. kurai uz projekta izskatīšanas dienu ir valstij maksājamo nodokļu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 euro, izņemot gadījumus, ja ir noslēgta vienošanās par nodokļu parādu apmaksas grafiku;

7.3. kurai uz pieteikuma iesniegšanas brīdi nav nokārtotas iepriekšējās līgumsaistības ar pašvaldību, kā arī ir parādsaistības attiecībā pret pašvaldību, tostarp - pašvaldības administrēto nodokļu parādi, izņemot gadījumus, ja ir noslēgta vienošanās par nodokļu parādu apmaksas grafiku;

7.4. pret kuru ir tikuši piemēroti Krimināllikumā noteiktie piespiedu ietekmēšanas līdzekļi;

7.5. projekts, kura ietvaros plānotas politiskas, militāras vai dažādu reliģiju sludinošas aktivitātes.

8. Pieļaujamā līdzfinansējuma intensitāte vienas MVK vienam projektam ir līdz 75% no projekta pieteikumā norādītā kopējā projekta budžeta.

9. Vienas MVK vienam projektam pieļaujamais minimālais līdzfinansējuma apmērs ir 2 500 euro, bet maksimāli pieļaujamais līdzfinansējums - 15 000 euro. MVK konkursa kārtībā var saņemt līdzfinansējumu vienam projektam vienā izsludinātajā konkursā.

10. Piešķirtais līdzfinansējums tiek izmaksāts 50% apjomā pēc līguma slēgšanas un 50% apjomā pēc pilnīgas projekta īstenošanas.

11. Par neattiecināmām uzskatāmas izmaksas:

11.1.  materiāli tehniskās bāzes papildināšanai (pamatlīdzekļu, tehniskā aprīkojuma iegāde organizācijas darbības vajadzībām, transportlīdzekļi, telpu remonts un citām līdzīgām lietām);

11.2. pieslēgumu (ceļa, elektrības, kanalizācijas, komunikāciju utml.) būvniecībai;

11.3. komercdarbībai paredzētu ēku būvniecībai;

11.4. pabalstiem, prēmijām, naudas balvām vai citiem līdzīgiem maksājumiem;

11.5. administratīvās izmaksas, kas pārsniedz 10% no projekta tāmes;

11.6. pieteikuma sagatavošanas izmaksas (t.sk. biroja uzturēšanas izdevumi);

11.7. luksuspreču un paaugstināta servisa pakalpojumu iegādei;

11.8. naudas sodu, līgumsodu, kavējuma procentu apmaksai;

11.9. bankas izdevumiem (konta uzturēšana, pārskaitījumi, u.c.);

11.10. izmaksas, kas neattiecas tieši uz projekta īstenošanu;

11.11. izmaksas, kas jau tiek finansētas no citiem finanšu avotiem;

11.12. izmaksas par pakalpojumiem, ja viena veida pakalpojuma izmaksas pārsniedz 80% no kopējām projekta izmaksām.

12. MVK, kura ir saņēmusi līdzfinansējumu, jānodrošina, ka projekta ietvaros radītās un iegādātās vērtības projekta īstenošanas laikā un vismaz 5 (piecus) gadus pēc projekta pabeigšanas, tiek saglabātas MVK īpašumā.

**III. *De Minimis* atbalsta nosacījumi saimnieciskās darbības veicējiem, kas pretendē uz līdzfinansējuma saņemšanu**

13. Saimnieciskās darbības veicējiem, kuriem atbalsts kvalificējams kā komercdarbības atbalsts(turpmāk - de minimis atbalsta saņēmējs), pašvaldība var piešķirt līdzfinansējumu kā de minimis atbalstu, ievērojot Eiropas Komisijas 2013.gada 18.decembra Regulas (ES) Nr.14017/2013 par Līguma par Eiropas Savienības darbību 107. un 108.panta piemērošanu de minimis atbalstam (turpmāk - Komisijas regula Nr.1407/2013) nosacījumus.

14. *De minimis* atbalsta piešķiršanu un atbalsta pretendenta izvērtēšanu atbilstoši Komisijas regulas Nr.1407/2013 nosacījumiem veic Domes izveidota Ekspertu komisija.

15. Atbalsts netiek piešķirts Komisijas regulas Nr.1407/2013 1.panta 1.punktā noteiktajās nozarēs un noteiktajām darbībām. Ja *de minimis* atbalsta saņēmējs darbojas šajās nozarēs vai veic attiecīgās darbības, atbalstu drīkst piešķirt tikai tad, ja tiek skaidri nodalītas atbalstāmās darbības un finanšu plūsmas, nodrošinot, ka darbības minētajās nozarēs vai attiecīgās darbības negūst labumu no piešķirtā atbalsta.

16. Vienam *de minimis* atbalsta saņēmējam *de minimis* atbalsta apmērs kopā ar attiecīgajā fiskālajā gadā un iepriekšējos divos gados piešķirto *de minimis* atbalstu nepārsniedz Komisijas regulas Nr.1407/2013 3.panta 2.punktā noteikto maksimālo *de minimis* atbalsta apmēru viena vienota uzņēmuma līmenī.

17. Viens vienots uzņēmums ir uzņēmums, kas atbilst Komisijas regulas Nr.1407/2013 2.panta 2.punktā noteiktajai "viena vienota uzņēmuma" definīcijai.

18. Šo noteikumu piešķirto *de minimis* atbalstu attiecībā uz vienām un tām pašām attiecināmajām izmaksām, kas piešķirts šī konkursa noteikumu ietvaros, nedrīkst kumulēt ar komercdarbības atbalstu citu atbalsta programmu vai individuālā atbalsta projekta ietvaros, tai skaitā citu *de minimis* atbalstu, neatkarīgi no finansējuma avota.

19. *De minimis* atbalstu uzskata par piešķirtu ar dienu, kad Dome pieņēmusi lēmumu par līdzfinansējuma kā *de minimis* atbalsta piešķiršanu.

20. Lēmumu par *de minimis* atbalsta piešķiršanu pieņem līdz 2020.gada 31.decembrim.

21. Dome uzglabā visus ar *de minimis* saistītos datus 10 (desmit) gadus no sākot no dienas, kurā saskaņā ar šajos noteikumos noteikto piešķirts pēdējais individuālais atbalsts, atbilstoši Komisijas regulas Nr.1407/2013 6.panta 4.punktam.

22. *De minimis* atbalsta saņēmējs uzglabā visus ar *de minimis* saistītos datus 10 (desmit) gadus no līdzfinansējuma kā *de minimis* atbalsta piešķiršanas dienas atbilstoši Komisijas regulas Nr.1407/2013 6.panta 4.punktam.

23. *De minimis* atbalsta uzskaite tiek veikta saskaņā ar normatīvajiem aktiem par *de minimis* uzskaites un piešķiršanas kārtību un *de minimis* atbalsta uzskaites veidlapu paraugiem.

24. Ja *de minimis* atbalsta saņēmējs ir pārkāpis Komisijas regulas Nr.1407/2013 prasības, *de minimis* atbalsta saņēmējam ir pienākums atmaksāt Domei visu projekta ietvaros saņemto komercdarbības atbalstu kopā ar procentiem, ko publicē Eiropas Komisija saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk - Komisijas regula Nr.794/2004), 10.pantu, tiem pieskaitot 100 bāzes punktus, no dienas, kad komercdarbības atbalsts tika izmaksāts *de minimis* atbalsta saņēmējam, līdz tā atgūšanas dienai, ievērojot Komisijas regulas Nr.794/2004 11.pantā noteikto procentu likmes piemērošanas metodi.

**IV. Pieteikuma iesniegšana**

25. Konkursa noteikumi, projektu pieteikuma veidlapa un informācija par konkursa norisi ir pieejama pašvaldības mājaslapā www.liepaja.lv.

26. Projektu pieņemšanas sākuma un beigu termiņus izsludina, publicējot informāciju pašvaldības mājaslapā www.liepaja.lv. Papildus informāciju var sniegt vietējās nozīmes laikrakstos, elektroniskajos medijos (radio, televīzija), kā arī veicot tiešo komunikāciju ar MVK.

27. Liepājas pilsētas pašvaldības iestādes "Liepājas pilsētas pašvaldības administrācija" (turpmāk - Liepājas pilsētas pašvaldības administrācija) Attīstības pārvalde pēc iepriekšējā izsludinātā konkursa pieteikumu iesniegšanas beigu termiņa var izsludināt papildu projektu konkursu, norādot projektu pieņemšanas sākuma un beigu termiņus.

28. Projekta pieteikumus var iesniegt, aizpildot elektronisko pieteikuma anketu, kas publicēta [www.liepaja.lv](http://www.liepaja.lv) sadaļā uzņēmējiem/atbalsts uzņēmējiem.

29. Projektu pieteikumus pieņem saskaņā ar izsludinātajiem termiņiem.

**V. Projekta pieteikums**

30. Projekta pieteikums iesniedzams, aizpildot elektronisko pieteikuma anketu, kas publicēta [www.liepaja.lv](http://www.liepaja.lv) sadaļā uzņēmējiem/atbalsts uzņēmējiem.

31. Aizpildītajai projekta pieteikuma anketai ir jāpievieno:

31.1. projekta vadītāja CV;

31.2. projekta radošās grupas dalībnieku CV, ja tiek piesaistīti jomas profesionāļi;

31.3. 2019.gada bilance un peļņas vai zaudējumu aprēķins;

31.4. *de minimis* sistēmā (pieejams eds.vid.gov.lv) aizpildītas veidlapas izdruka vai iesniegumā ir jānorāda informācija ar sistēmā izveidotās un apstiprinātās veidlapas identifikācijas numuru saskaņā ar Ministru kabineta 2018.gada 21.novembra noteikumu Nr.715 "Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem".

31.5. pamatota un pareizi aprēķināta tāme (3.pielikums) Excel tabulas formātā, kurā jānorāda projekta īstenošanai nepieciešamās kopējās izmaksas (tai skaitā visas nodevas, nodokļi, autortiesību samaksa u.c. maksājumi) precīzos skaitļos katrā tāmes pozīcijā ar precizitāti līdz divām zīmēm aiz komata;

31.6. speciālistu vai sadarbības partneru (piemēram, dažādu  asociāciju, banku, tūrisma organizāciju utml.) rekomendācijas vai atsauksmes par projekta iesniedzēju;

31.7. cita informācija, kas sniedz priekšstatu par MVK saimniecisko darbību un plānotā projekta īstenošanas nepieciešamību.

**VI. Projekta vērtēšana**

32. Pārbaudot projekta iesniegumu atbilstību, Ekspertu komisija pārbauda projekta iesniegumu noteikumos noteiktajā kārtībā, vērtē atbilstoši administratīvajiem kritērijiem (1.pielikums) un kvalitatīvajiem vērtēšanas kritērijiem (2.pielikums).

33. Ja Ekspertu komisija konstatē, ka projekta pieteikums neatbilst kādam no administratīvo kritēriju punktiem, tā var pieņemt lēmumu par projekta pieteikuma noraidīšanu un projekta pieteikuma vērtēšanu neturpināt. Ekspertu komisija, vērtējot projekta pieteikuma atbilstību administratīvajiem un kvalitatīvajiem vērtēšanas kritērijiem, ir tiesīga pieprasīt projekta iesniedzējam iesniegt papildu informāciju.

34. Ekspertu komisija, veicot projekta iesniedzēja vērtēšanu, pārbauda, vai projekta iesniedzējs atbilst šo noteikumu prasībām.

35. Lai pārliecinātos par projekta iesniedzēja atbilstību noteikumu prasībām, pašvaldība informāciju iegūst no pašvaldībai pieejamajām datu bāzēm. Ja informācija, kas iegūta datu bāzēs, ir nepilnīga vai neatbilst projekta iesniedzēja rīcībā esošajai informācijai, Ekspertu komisija var pieprasīt projekta iesniedzējam iesniegt papildu informāciju.

36. Ja Ekspertu komisija konstatē, ka projekta iesniedzējs neatbilst noteikumos izvirzītajām prasībām, tā var projekta pieteikuma vērtēšanu neturpināt.

37. Ekspertu komisijai, vērtējot projekta pieteikumu, ir tiesības pieprasīt no projekta iesniedzēja papildu informāciju saistībā ar līdzfinansējuma piešķiršanu.

38. Papildus Ekspertu komisija vērtē projekta argumentāciju.

**VII. Lēmuma pieņemšana**

39. Projektu pieteikumus izvērtē Domes izveidota Ekspertu komisija. Izvērtējot Ekspertu komisijas priekšlikumus, lēmumu par līdzfinansējuma piešķiršanu pieņem Dome.

40. Divu nedēļu laikā pēc izsludinātā projektu pieteikumu pieņemšanas termiņa beigām Ekspertu komisija:

40.1. izvērtē iesniegtos projektu pieteikumus, organizējot projektu prezentācijas, par to informējot projekta iesniedzēju vismaz trīs dienas iepriekš;

40.2. lemj par to atbilstību līdzfinansējuma piešķiršanas kritērijiem;

40.3. sagatavo un iesniedz Domei priekšlikumus par līdzfinansējuma piešķiršanu.

41. Ja projekta pieteikumu ir iesniegusi juridiska persona, kuras darbinieks ir Ekspertu komisijas loceklis, tad attiecīgais Ekspertu komisijas loceklis nepiedalās diskusijā, projekta vērtēšanā un lēmuma pieņemšanā par konkrēto projektu.

42. Ekspertu komisija ir lemttiesīga, ja tās darbā piedalās ne mazāk kā puse no Ekspertu komisijas locekļiem.

43. Lēmumus Ekspertu komisija pieņem atklāti balsojot, ar vienkāršu balsu vairākumu. Ja balsis sadalās līdzīgi, izšķirošā ir Ekspertu komisijas vadītāja balss.

**VIII. Konkursa rezultāti**

44. Dome pēc Ekspertu komisijas ieteikuma var pieņemt lēmumu atbalstīt projektu pilnībā vai daļēji vai projektu noraidīt. Līdzfinansējuma piešķīrums vienā kārtā nav priekšnosacījums atkārtotam atbalstam.

45. Vienas nedēļas laikā pēc rezultātu apstiprināšanas Liepājas pilsētas pašvaldības administrācijas Attīstības pārvalde pretendentus informē par konkursa rezultātiem. Konkursa rezultāti tiek publicēti pašvaldības mājaslapā [www.liepaja.lv](http://www.liepaja.lv).

**IX. Līguma slēgšanas un atskaišu iesniegšanas kārtība**

46. Liepājas pilsētas pašvaldība, Liepājas pilsētas pašvaldības administrācijas personā slēdz līgumu (5.pielikums) ar atbalstītā projekta īstenotāju par projekta īstenošanu un piešķirtā līdzfinansējuma izlietošanu (4.pielikums). Līgums par līdzfinansējuma piešķiršanu abām pusēm jānoslēdz 2 (divu) mēnešu laikā no lēmuma par līdzfinansējuma piešķiršanu spēkā stāšanās dienas. Pretējā gadījumā lēmums par līdzfinansējuma piešķiršanu zaudē spēku.

47. Domes līdzfinansējuma saņēmējs Liepājas pilsētas pašvaldības administrācijas Attīstības pārvaldei sniedz atskaites par Domes piešķirtā līdzfinansējuma un kopējā projekta finansējuma izlietojumu līgumā noteiktajā termiņā un kārtībā.

48. Līdzfinansējuma saņēmējs desmit dienu laikā pēc projekta īstenošanas beigu termiņa iesniedz rakstisku pārskatu par projekta īstenošanas gaitu, sasniegtajiem rezultātiem un atskaiti par piešķirtā Domes līdzfinansējuma un kopējā projekta finansējuma izlietojumu (4.pielikums), pievienojot maksājumus apliecinošus dokumentus.

49. Pārskatu var iesniegt, nosūtot uz elektronisko pasta adresi pasts@liepaja.lv ar norādi "MVK projektu konkurss 2020", to noformējot atbilstoši normatīvajiem aktiem par elektronisko dokumentu noformēšanu, paraksta ar drošu elektronisko parakstu.

50. Domes attiecīgajām institūcijām, tai skaitā Liepājas pilsētas pašvaldības administrācijas Attīstības pārvaldei, projekta īstenošanas laikā, kā arī 5 (piecu) gadu laikā pēc projekta pabeigšanas ir tiesības veikt pārbaudes, kā arī pieprasīt papildu atskaites par projekta īstenošanu.

51. Domei un Liepājas pilsētas pašvaldības administrācijas Attīstības pārvaldei ir tiesības pieprasīt papildu informāciju no līdzfinansējuma saņēmēja.

**X. Noslēguma jautājums**

52. Atzīt par spēku zaudējušu Domes 2019.gada 24.janvāra nolikumu Nr.2 "Mazo un vidējo komercsabiedrības projektu līdzfinansēšanas konkursa nolikums 2019.gadam".

|  |  |  |  |
| --- | --- | --- | --- |
| DOMES PRIEKŠSĒDĒTĀJS | | Jānis VILNĪTIS | |
|  |  | |